钦定古今图书集成/明伦汇编/官常典/第714卷 > 王延
## 钦定古今图书集成/明伦汇编/官常典/第714卷 > 王延

按《前赵录》，“延字元寿。”〈一作延元〉西河人也。性至孝，九岁丧
母，几至灭性。每至忌月，悲号三旬。事后母卜氏以孝
闻。卜氏遇之无道，恒取补𧟄，及败麻头，与延贮衣。其
姑闻而问之，延知而不言，供事弥谨。延既孤贫，昼则
佣赁，夜则读书，遂究览经史，皆通大义。卜氏尝盛冬
思生鱼，敕延求之。延求鱼不获，卜氏杖之流血。延寻
汾河扣凌而哭，忽有一鱼，跃出冰上，长五尺，延取以
馈母。卜氏食之，积日不尽，于是心悟，抚如己子。延事
亲色养，夏则扇枕，冬则以身温被。隆冬盛寒，体无全
衣，而亲极滋味。后母终，服丧居于墓侧，非其蚕不衣，
非其耕不食。属天下乱，随渊迁于平阳。农蚕之暇，训
诱宗族，侃侃不倦。年至六十，方仕于渊。及聪嗣位，拜
金紫光禄大夫。刘粲之立，靳准作乱，自称汉天王，置
百官，以延耆德硕望，谋之于延，将以为左光禄，延弗
从，乃骂曰：“屠各逆奴，何不速杀我！以吾左目置西阳
门，观相国之入也；右目置建春门，观大将军之入也。”
准怒杀之。